REPUBLIKA SRBIJA

NARODNA SKUPŠTINA

Odbor za finansije, republički budžet

 i kontrolu trošenja javnih sredstava

011 Broj:06-2/59-23

21. mart 2023. godine

Beograd

**ZAPISNIK**

**17. SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA,**

**ODRŽANE 21. MARTA 2023. GODINE**

Sednica je počela u 11,00 časova.

Sednici je predsedavao Veroljub Arsić, predsednik Odbora.

Sednici su prisustvovali članovi Odbora: Ana Beloica Martić, Miroslav Kondić, Svetlana Milijić, Nikola Radosavljević, Aleksandra Tomić, Tijana Davidovac, Vladimir Obradović, Miroslav Aleksić, Nenad Mitrović, Nebojša Zelenović, Vojislav Vujić, Dragan M. Marković i Rozalija Ekres

Sednici su prisustvovali zamenici članova Odbora: Zoran Stojanović (zamenik Veroljuba Stevanovića) i Đorđe Stanković (zamenik Miroslava Aleksića).

 Sednici nisu prisustvovali članovi Odbora: Dušan Bajatović i Bojana Bukumirović, kao ni njihovi zamenici.

Sednici je prisustvovao narodni poslanik koji nije član Odbora: Srđan Milivojević.

Sednici su prisustvovali predstavnik Ministarstva finansija Dragan Babić, Uprava za javni dug i predstavnici Agencije za energetiku: Dejana Stefanović Kostić, član Saveta Agencije i Nebojša Despotović, rukovodilac Sektora za ekonomsko – finansijska pitanja.

Predsednik Odbora za ovu sednicu predložio je sledeći

**D n e v n i r e d :**

 1. Razmatranje Predloga zakona o davanju garancije Republike Srbije u korist OTP BANK NYRT, OTP Banka Srbija a.d. Novi Sad i DSK BANK AD po zaduženju Javnog preduzeća „Srbijagas“ Novi Sad, koji je podnela Vlada (broj 011-418/23 od 3. marta 2023. godine), u načelu;

 2. Razmatranje Predloga zakona o potvrđivanju Finansijskog ugovora Okvirni zajam za infrastrukturu u obrazovanju Srbije između Republike Srbije i Evropske investicione banke, koji je podnela Vlada (broj 011-324/23 od 20. februara 2023. godine);

 3. Razmatranje Predloga zakona o potvrđivanju Ugovora o kreditu br. CRS 1024 01 C između Francuske agencije za razvoj, kao Zajmodavca i Republike Srbije, kao Zajmoprimca, koji je podnela Vlada (broj 011-356/23 od 24. februara 2023. godine);

 4. Razmatranje Predloga zakona o potvrđivanju Sporazuma o zajmu (Projekat razvoja lokalne infrastrukture i institucionalnog jačanja lokalnih samouprava) između Republike Srbije i Međunarodne banke za obnovu i razvoj, koji je podnela Vlada (broj 011-357/23 od 24. februara 2023. godine);

 5. Utvrđivanje Predloga odluke o davanju saglasnosti na Odluku o rebalansu Finansijskog plana Agencije za energetiku Republike Srbije za 2023. godinu, koji je podnela Agencija za energetiku Republike Srbije (broj 400-2256/22-1 od 24. februara 2023. godine).

 Vladimir Obradović, član Odbora, predložio je da se dnevni red sednice dopuni tačkom dnevnog reda, koja glasi: Zahtev Agenciji za sprečavanje korupcije za dostavljanje vanrednog izveštaja o vanrednoj kontroli imovine gradonačelnika Aleksandra Šapića o kojem je Agencija obavestila javnost putem medija. Pozvao se na član 55. Poslovnika Narodne skupštine kojim je, između ostalog, utvrđeno da su u nadležnosti ovog odbora sprečavanje pranja novca i borba protiv korupcije, kao i druga pitanja iz oblasti finansija. Predlog je podržao i narodni poslanik Nebojša Zelenović. Veroljub Arsić upozorio je da predlog za dopunu dnevnog reda, u skladu sa čl. 92. i 93. Poslovnika Narodne skupštine, na sednici obrazlaže samo podnosilac tog predloga, te da se o istom odbor izjašnjava bez prestresa. Naglasio je da ovaj odbor ne bi mogao da zatraži od Agencije navedeni izveštaj s obzirom na to da je zakonom propisano da nadzor nad radom ove agencije sprovodi skupštinski odbor nadležan za pravosuđe. Odbor za finansije razmatra sistem finansiranja državnih funkcija i sprovodi kontrolu trošenja javnih sredstava i ima druge kontrolne nadležnosti u cilju sprečavanja korupcije, s tim što je zakonom propisano nad kojim nezavisnim organima, organizacijama i telima sprovodi nadzor.

 Odbor nije prihvatio predlog Vladimira Obradovića za dopunu dnevnog reda: za usvajanje predloga glasalo je 5 narodnih poslanika , protiv 1 i 8 narodnih poslanika nije glasalo.

 Odbor je većinom glasova (10 glasova za, 1 glas protiv, 2 glasa uzdržana i 1 nije glasao) usvojio predloženi dnevni red sednice Odbora.

 Na predlog predsednika, Odbor je većinom glasova (10 glasova za, 2 glasa protiv i 2 glasa uzdržana) odlučio da o tač. 1-4. utvrđenog dnevnog reda obavi zajednički načelni i jedinstveni pretres.

 Pre prelaska na rad po utvrđenim tačkama dnevnog reda Odbor je, većinom glasova (12 glasova za, 2 nisu glasala), bez primedbi, usvojio zapisnik sa 16. sednice Odbora.

**Zajednički načelni i jedinstveni pretres o tač. 1-4. dnevnog reda**

Dragan Babić, predstavnik Ministarstva finansija, obrazložio je potrebu za donošenjem zakona o davanju garancije i kreditnom zaduživanju Republike Srbije, koje je predložila Vlada, i to:

Razlozi za donošenje zakona o davanju garancije Republike Srbije u korist OTP BANK NYRT, OTP Banka Srbija a.d. Novi Sad i DSK BANK AD po zaduženju Javnog preduzeća „Srbijagas” Novi Sad sadržani su u članu 16. stav 4. Zakona o javnom dugu, kao i u članu 42. stav 1. Zakona o budžetu Republike Srbije za 2023. godinu kojim je predviđeno da, izuzetno od odredaba člana 3. Zakona, Vlada može da odluči o pokretanju postupka za davanje garancije Republike Srbije radi očuvanja finansijske stabilnosti, sprečavanja nastupanja ili otklanjanja posledica vanrednih okolnosti koje mogu da ugroze život ili zdravlje ljudi ili da prouzrokuju štetu većih razmera, u iznosu do 120.000.000.000 dinara. Ugovorom o kreditnom aranžmanu između OTP BANK NYRT, OTP Banka Srbija a.d. Novi Sad i DSK BANK AD i Javnog preduzeća „Srbijagas” Novi Sad predviđeno je da se kredit od 225.000.000 evra odobrava za finansiranje tekuće likvidnosti „Srbijagasa“ koji je u uslovima velikihg poremećaja na energetskom tržištu i značajnog povećanja cena energenata prinuđen da uvozi dodatne količine prirodnog gasa, koje plaća avansno, kako bi se za privredu i stanovništvo obezbedile dovoljne količine energenata, posebno u zimskom periodu.

Razlozi za potvrđivanje Finansijskog ugovora Povezane škole u Srbiji B, između Republike Srbije i Evropske investicione banke, koji je potpisan u Beogradu 29. decembra 2022. godine, sadržani su u činjenici da je Evropska investiciona banka odobrila zajam od 5.000.000 evra Republici Srbiji, koliko je Zakonom o budžetu Republike Srbije za 2023. godinu i odobreno zaduživanje države za projekat Razvoj informaciono - komunikacione infrastrukture u osnovnim i srednjim školama u Republici Srbiji „Povezane školeˮ - Faza III. Ovaj projekat je od kapitalnog značaja za realizaciju digitalizacije sistema obrazovanja koji je jedan od najviših prioriteta Vlade Republike Srbije. Ukupna vrednost Projekta, prema proceni EIB-a, iznosi 111.290.000 evra, od kojih navedena banka, u vidu Finansijskog ugovora A obezbeđuje 65.000.000 evra, iz kredita B novih 5.000.000 evra, dok će se preostali iznos vrednosti Projekta sufinansirati iz drugih izvora finansiranja (uključujući i druge zajmove, državni budžet i donacije iz Evropske unije).

Zakonom o budžetu Republike Srbije za 2022. i 2023. godinu u članu 3. predviđeno je zaduživanje kod Francuske agencije za razvoj do iznosa od 176.800.000 evra za Projekat razvoja lokalne infrastrukture i institucionalnog jačanja lokalnih samouprava. Ovaj projekat sprovodi se na osnovu Strategije održivog urbanog razvoja Republike Srbije do 2030. godine, koja predviđa integrisani paket za planiranje razvoja gradova i opština Srbije, uz održivi ekonomski razvoj, poboljšano upravljanje gradskim naseljima i urbanim sredinama, društveno blagostanje i viši kvalitet životne sredine. Primena Strategije će doprineti procesu pridruživanja Srbije Evropskoj uniji i usklađivanju njene politike urbanog razvoja sa ciljevima Urbane agende EU i Zelenog dogovora EU. Ukupna vrednost Projekta iznosi 265.200.000 evra i biće kofinansirana od strane Međunarodne banke za obnovu i razvoj u iznosu do 88.400.000 evra i Francuske agencije za razvoj do iznosa od 176.800.000 evra, što je predmet ovog predloga zakona.

Zakonom o budžetu Republike Srbije za 2022. i 2023. godinu u članu 3. predviđeno je zaduživanje kod Međunarodne banke za obnovu i razvoj do iznosa od 88.400.000 evra za Projekat razvoja lokalne infrastrukture i institucionalnog jačanja lokalnih samouprava. Kao što je navedeno u obrazloženju za predlog zakona iz tačke 3. dnevnog reda ukupna vrednost Projekta iznosi 265.200.000 evra i biće kofinansirana od strane Francuske agencije za razvoj do iznosa od 176.800.000 evra i Međunarodne banke za obnovu i razvoj u iznosu do 88.400.000 evra, što je predmet ovog predloga zakona.

Posle rasprave u načelu u kojoj su učestvovali članovi Odbora: Miroslav Aleksić, Nenad Mitrović, Nebojša Zelenović, Nikola Radosavljević i Veroljub Arsić pristupilo se glasanju o svakom predlogu zakona pojedinačno.

Glasanje o 1. tački dnevnog reda

 Na osnovu člana 156. stav 3. Poslovnika Narodne skupštine, Odbor za finansije, republički budžet i kontrolu trošenja javnih sredstava, većinom glasova ( 9 glasova za, 3 glasa protiv, 1 nije glasao), odlučio je da podnese

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o davanju garancije Republike Srbije u korist OTR BANK NYRT, OTR Banka Srbija a.d. Novi Sad i DSK BANK AD po zaduženju Javnog preduzeća „Cpbijagac,, Novi Sad, u načelu.

Glasanje o 2. tački dnevnog reda

Na osnovu člana 156. stav 3. Poslovnika Narodne skupštine, Odbor za finansije, republički budžet i kontrolu trošenja javnih sredstava, većinom glasova (9 glasova za, 3 glasa protiv, 1 nije glasao), odlučio je da podnese

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o potvrđivanju Finansijskog ugovora Okvirni zajam za infrastrukturu u obrazovanju Srbije između Republike Srbije i Evropske investicione banke.

Glasanje o 3. tački dnevnog reda

Na osnovu člana 156. stav 3. Poslovnika Narodne skupštine, Odbor za finansije, republički budžet i kontrolu trošenja javnih sredstava, većinom glasova (9 glasova za, 3 glasa protiv, 1 nije glasao), odlučio je da podnese

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o potvrđivanju Ugovora o kreditu br. CRS 1024 01 C između Francuske agencije za razvoj, kao Zajmodavca i Republike Srbije, kao Zajmoprimca.

Glasanje o 4. tački dnevnog reda

Na osnovu člana 156. stav 3. Poslovnika Narodne skupštine, Odbor za finansije, republički budžet i kontrolu trošenja javnih sredstava, većinom glasova (10 glasova za, 3 glasa protiv, 1 nije glasao), odlučio je da podnese

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o potvrđivanju Sporazuma o zajmu (Projekat razvoja lokalne infrastrukture i institucionalnog jačanja lokalnih samouprava) između Republike Srbije i Međunarodne banke za obnovu i razvoj.

**5. tačka dnevnog reda**: **Utvrđivanje Predloga odluke o davanju saglasnosti na Odluku o rebalansu Finansijskog plana Agencije za energetiku Republike Srbije za 2023. godinu, koji je podnela Agencija za energetiku Republike Srbije**

 Dejana Stefanović Kostić, član Saveta Agencije za energetiku, obrazložila je zahtev Agencije da Narodna skupština da saglasnost i time odobri rebalans Finansijskog plana Agencije za energetiku Republike Srbije za 2023. godinu, jer je došlo do povećanja cene zakupa poslovnog prostora koji ova agencija koristi.

Glasanje o 5. tački dnevnog reda

 Odbor je većinom glasova (11 glasova za, 3 nisu glasala) odlučio da Narodnoj skupštini podnese predlog odluke, koji glasi:

PREDLOG

 Na osnovu člana 61. stav 2. Zakona o energetici („Službeni glasnik RS“, broj 145/14, 95/18 - dr. Zakon i 40/21) i člana 8. stav 1. Zakona o Narodnoj skupštini („Službeni glasnik RS“, broj 9/10 i 108/13),

 Narodna skupština Republike Srbije, na \_\_\_\_\_ sednici \_\_\_\_\_\_\_\_\_\_ Narodne skupštine u 2023. godini, održanoj\_\_\_2023. godine, donela je

O D L U K U

O DAVANjU SAGLASNOSTI NA ODLUKU O REBALANSU FINANSIJSKOG PLANA

AGENCIJE ZA ENERGETIKU REPUBLIKE SRBIJE ZA 2023. GODINU

I

 Daje se saglasnost na Odluku o rebalansu Finansijskog plana Agencije za energetiku Republike Srbije za 2023. godinu.

II

 Ovu odluku objaviti u „Službenom glasniku Republike Srbije“.

Za predstavnika predlagača na sednici Narodne skupštine po tač. 1-5 određen je Veroljub Arsić, predsednik Odbora.

Sednica je završena u 12,45 časova.

Sednica je tonski snimana.

 SEKRETAR PREDSEDNIK

 Tijana Ignjatović Veroljub Arsić